কোনওমতেই ‘বেফাঁস’ মন্তব্য না-করে দলকে ‘সমস্যা’য় না-ফেলার নির্দেশ দিলেন মমতা বন্দ্যোপাধ্যায়। এবং তাৎপর্যপূর্ণভাবে, সেই নির্দেশ তিনি দিলেন শনিবার বীরভূমের জেলা নেতৃত্বের সঙ্গে বৈঠকে। যে জেলায় একাধিকবার ‘আক্রমণাত্মক’ মন্তব্য করে নাম কিনেছেন জেলা সভাপতি অনুব্রত (কেষ্ট) মণ্ডল এবং মণিরুল ইসলাম। এদিনের বৈঠকে অনুব্রত হাজির ছিলেন।
বিধানসভা ভোটে দলীয় প্রার্থীদের মনোনয়ন পর্বের রাশও নিজের হাতেই রেখেছেন তৃণমূলনেত্রী।
ভোটের প্রস্তুতি নিয়ে প্রতি শনিবার কালীঘাটের বাড়িতে জেলাওয়াড়ি বৈঠক করছেন মমতা। এদিন ছিল বীরভূমের পালা। এক্ষেত্রে প্রত্যাশীদের মনোনয়ন ‘পাইয়ে দেওয়া’র আশ্বাস দিতেও নিষেধ করেছেন নেত্রী।
‘বেফাঁস’ মন্তব্য নিয়ে নেত্রীর ‘পরামর্শ’ যে অনুব্রত এবং লাভপুরের বিধায়ক মণিরুলের মতো নেতাদের জন্য, সে ব্যাপারে নিশ্চিত নেতারা। তবে বীরভূমের মাটিতে অনুব্রতের ‘সাংগঠনিক দক্ষতা’কে নেত্রী একেবারে উপেক্ষা করতে পারেননি বলেই অভিমত জেলা নেতৃত্বের একাংশের।
তাঁদের বক্তব্য, প্রার্থী মনোনয়ন নিয়ে দলের নিচুতলায় গোষ্ঠীদ্বন্দ্বের আশঙ্কার কারণেই ভোট প্রস্তুতির গুরুত্বপূর্ণ কাজ নিজের হাতে রাখতে চেয়েছেন দলনেত্রী। তবে গোষ্ঠীদ্বন্দ্বে লাগাতার উত্তপ্ত এই জেলার নেতাদের সঙ্গে বৈঠকে মমতাকে ‘আশানুরূপ’ মেজাজে দেখা যায়নি। সূত্রের খবর, জেলার দু’একটি ঘটনার উল্লেখ করে তিনি নেতাদের জানিয়েছেন, ভোটের আগে এসব মিটিয়ে সকলকে একসঙ্গে কাজ করতে হবে। প্রসঙ্গত, শাসকদলের গোষ্ঠীদ্বন্দ্বের জেরে ধারাবাহিকভাবে উত্তপ্ত নানুর। দলীয় কর্মী খুন থেকে কৃষি আধিকারিককে আক্রমণ— সকলের মূলেই অনুব্রত-ঘনিষ্ঠ নানুরের বিধায়ক গদাধর হাজরার সঙ্গে আরেক দলীয় বিধায়ক শাহনওয়াজ হোসেনের ভাই কাজল শেখের গোষ্ঠীদ্বন্দ্ব। ঘটনাচক্রে, এদিনের বৈঠকে ছিলেন না কাজল।
দলনেত্রীর মনোভাবে কিছুটা বিস্মিত হয়ে জেলার এক নেতার মন্তব্য, ‘‘দীর্ঘদিন ধরে এই জেলার গোষ্ঠীদ্বন্দ্ব গোটা রাজ্যে দলকে অস্বস্তিতে ফেলেছে। তা সত্ত্বেও জেলা সভাপতি অনুব্রতের উপর দলের নির্ভরতা এতটাই বেশি যে এ নিয়ে খুব কঠোর মনোভাব দেখাতে পারেননি নেত্রী। এ নিয়ে হালকা সতর্ক করে ছেড়ে দিয়েছেন তিনি।’’ রাজ্যস্তরের এক নেতা অবশ্য বলেন, ‘‘যা-ই বলা হোক, ভোটের টিকিটে অবশ্যই অনুব্রতের ভূমিকা থাকবে। বীরভূমে ওঁকে বাদ দিয়ে নেত্রী কোনও সিদ্ধান্ত নিতে পারবেন না।’’
ভোটের টিকিট নিয়ে মমতার এদিনের বার্তায় জোড়া ইঙ্গিত দেখছেন দলের শীর্ষনেতারা। ১১ আসনের এই জেলায় তৃণমূলের হাতে রয়েছে আটটি বিধানসভা আসন। বৈঠকে উপস্থিত দলের এক রাজ্য নেতার মতে, বিভিন্ন জায়গায় একাধিক কেন্দ্রে একাধিক টিকিট প্রার্থী থাকতে পারেন। স্থানীয় স্তরে নেতারা তাঁদের প্রতিশ্রুতি দিয়ে রাখলে ভোটের সময় দলকেই সমস্যায় পড়তে হবে। পাশাপাশি নেত্রীর এই বার্তায় বিধায়কদের অনেকে এবারের নির্বাচনে প্রার্থিতালিকা থেকে বাদ পড়তে পারেন বলেও মনে করছেন দলের একাংশ। সেক্ষেত্রে এই মনোনয়নের সিদ্ধান্ত যে তাঁর, মমতা দলের নেতাদের তা বোঝাতে চেয়েছেন।